ההרוגים באסון בערבה | צילום: מאור קינסבורסקי / פלאש 90

שעות לאחר האסון הנורא בנחל צפית שבערבה, פורסמו אמש (חמישי) חלק משמות הקורבנות שנספו בשיטפון. לפי שעה הותרו לפרסום שמותיהן של שישה מבין ההרוגים, תיכוניסטים שתכננו להצטרף למכינת "בני ציון" בשנה הבא והשתתפו בטיול הגיבוש של המכינה.

לסיפורים הכי מעניינים והכי חמים – הצטרפו לפייסבוק שלנו

אלה אור ז"ל ממעלה אדומים היא אחת מהנערות שמצאו את מותן בנחל. "אלה הייתה מהטובות שבתלמידות, ילדה עם ראש גדול שהייתה נכונה תמיד לעזור ולעשות למען האחר", כתבה ברנדה פרוור, מנהלת בית הספר בו למדה - אמי"ת בנות מעלה אדומים. "אלה שילבה בין אהבת הארץ ואהבת עם ישראל מתוך אמונה גדולה. כולנו כואבים ומבקשים לחבק את המשפחה הנפלאה בשעה כה קשה ".

אלה אור ז"ל | צילום:

התיכון לאומנויות בירושלים פרסם בעמוד הפייסבוק שלו כי תלמידת בית הספר - יעל סדן - נהרגה גם היא באסון בנחל. בית הספר בירושלים יהיה פתוח עד השעה 22:30 לטובת תלמידים שיהיו מעוניינים להגיע.

יעל סדן ז"ל | צילום:

גם מעין ברהום, תושבת ירושלים ותלמידת י"ב בבית הספר התיכון בוייאר בעיר נהרגה באסון הכבד. "העיר ירושלים אבלה על הנספים באסון הכבד בערבה - אנו מחבקים את המשפחות חיבוק חם ומנחם ונושאים תפילה לשלום הפצועים", כתב ראש העיר ירושלים ניר ברקת.

ראש המועצה האזורית מנשה ספד לרומי כהן תושבת המושב מאור: "אנו כואבים ומשתתפים בצערה של משפחת כהן באבלם הכבד על מותה בטרם עת של בתם רומי באסון הכבד בנחל צפית", אמר אילן שדה. "צוותי החינוך, הרווחה והשירות הפסיכולוגי של המועצה נמצאים בבית המשפחה ועם תושבי המושב ומסייעים ככל שניתן, על אף שאין נחמה".

רומי כהן ז"ל | צילום: חדשות

הנער שנהרג בתקרית הקשה והעצובה הוא צור אלפי, תלמיד כיתה י"ב בבית הספר רבין במזכרת בתיה. "כולנו מחבקים ומשתתפים בצערן של בני המשפחה ומשפחת תיכון רבין", כתב ראש מועצת מזכרת בתיה מאיר דהן. נערות נוספות שנהרגה באסון הן רומי כהן מהמושב מאור ושני שמיר משוהם.

צור אלפי ז"ל | צילום: חדשות

"רואים את העצב על הפנים שלהם"

בתוך כך, מבנה המכינה הקדם צבאית בתל אביב "בני ציון" הפך למקום עלייה לרגל, כשרבים הגיעו למקום כדי להביע תנחומים. בין המבקרים גם ראובן אלון, אביה של הילה - תלמידת המכינה שלא יצאה לטיול. "רואים את העצב על הפנים שלהם", סיפר. "זה עצוב מאוד. הם לא מדברים הרבה. אני חושב שהנערים חזקים. הם מהטובים במדינה. אני יכול להגיד רק דברים טובים על המכינה הזאת. כרגע זה לא הזמן לחפש אשמים. אין לי מה להגיד על ההחלטה לצאת לטיול".

דן טרנר, אב לחניך במכינה גם כן, הגיע למקום והתייחס לאסון הכבד. "באנו להביע את הכאב האדיר והעצב שיש בבניין הזה", סיפר. "המקום הזה הוא מקום מיוחד מאוד מכינה מהעומד בראשה יובל דרך מדריכים וכלה בחניכים מקום יוצא מן הכלל אידיאלים ערכים אהבת הארץ אהבת אדם. בעת הזאת מתוך הכאב אנו אבלים עם המשפחות השכולות. את השאלות יהיה צריך לשאול ולחקור ולבדוק אבל זה לא העת".

גם רון אריס, המתגורר בשכנות למבנה המכינה הגיע למקום עם דגלי ישראל, והדליק נרות לזכר בני הנוער. "אני לא מכיר אותם אישית, אבל נתקל בנערים האלה", סיפר. "זאת מחווה קטנה שאני יכול לעשות לזכר הנספים. הבאתי איתי דגל ו-9 נרות. התלבטתי אם להביא איתי נר 10 אבל החלטתי שלא, מתוך תקווה שהנערה תשוב הביתה".

תשעה בני נוער נהרגו היום לאחר שנקלעו עם חבריהם מהמכינה הקדם צבאית "בני ציון" בתל אביב לשיטפון עם זרם עוצמתי ביותר בנחל צפית. מספר התלמידים שהגיע למקום עמד על 25, 13 מהם חולצו ללא פגע, שניים נוספים כבני 17 פונו לבית החולים סורוקה כשהם סובלים מפגיעות קור. כוחות חילוץ והצלה רבים פעלו בניסיון לאתר את הנעדרת האחרונה, אך בשל מזג האוויר והחשכה הניסיונות הופסקו זמנית עד אור ראשון. צוותי משטרה שהגיעו למקום החלו לאסוף ממצאים ופתחו בחקירת נסיבות האירוע הקטלני.